CELEX: 52015XG0121(01)
Language: hu
Date: 2015-01-21 00:00:00
Title: A Tanács következtetései a fiatalok jogérvényesítésének az önállóságuk és civil társadalmi szerepvállalásuk növelését célzó előmozdításáról

21.1.2015   
            
            
               HU
            
            
               Az Európai Unió Hivatalos Lapja
            
            
               C 18/1
            
         A Tanács következtetései a fiatalok jogérvényesítésének az önállóságuk és civil társadalmi szerepvállalásuk növelését célzó előmozdításáról
   (2015/C 18/01)
   A TANÁCS,
   FELISMERVE, HOGY:
   
            
               1.
            
            
               a Tanács a 2014–2015-ös időszakra szóló uniós ifjúsági munkaterv (1) keretében a fiatalok önállóságának elősegítését az olasz–lett–luxemburgi elnökségi trió átfogó prioritásává tette, és ezen belül a hangsúlyt a fiatalok jogérvényesítésére, autonómiájára, politikai részvételére és aktív polgári szerepvállalására helyezte;
            
         
            
               2.
            
            
               a fiatalokra továbbra is hátrányosan hat az elmúlt néhány évet meghatározó gazdasági és társadalmi válság. Ezzel összefüggésben a demográfiai változások, az ifjúsági munkanélküliség és a bizonytalan foglalkoztatási körülmények megnehezítik számukra az önállóvá válást és jogaik tényleges gyakorlását;
            
         
            
               3.
            
            
               a nagyarányú ifjúsági munkanélküliség hozzájárult a szegénység, a marginalizálódás és a társadalmi kirekesztődés fokozódásához, az egészségügyi problémák gyakoribbá válásához, valamint a jövőbe vetett bizalom csökkenéséhez. A kutatások arra is rámutattak, hogy néhány tagállamban egyre nő a nem foglalkoztatott, oktatásban és képzésben nem részesülő fiataloknak (2) a száma, valamint hogy a társadalmi-gazdasági státus és a politikai szerepvállalás szorosan összefügg: a nem foglalkoztatott, oktatásban és képzésben nem részesülő fiatalok a fiatal lakosság egyéb szegmenseivel összehasonlítva kevésbé valószínűen vesznek részt a választásokon (3), bizalmatlanabbak a politikai szervezetek iránt, és polgári szerepvállalásuk is kisebb;
            
         
            
               4.
            
            
               mindemellett a fiatalok értékes erőforrást jelentenek a társadalom számára. Az európai, nemzeti, regionális, illetve helyi szintű ifjúságpolitikai stratégiák végrehajtása során minden esetben számításba kell venni a készségeiket, kompetenciáikat, kreativitásukat és innovációra való képességüket;
            
         TUDATÁBAN ANNAK, HOGY:
   
            
               5.
            
            
               vannak arra utaló jelek, hogy a fiatalok később válnak önállóvá, mint a múltban (4);
            
         
            
               6.
            
            
               a gazdasági visszaesés elmélyítette a generációk közötti egyenlőtlenségeket, és ez hosszú távon a szociális kohézióra és a szolidaritásra is kihathat a társadalmainkban;
            
         
            
               7.
            
            
               az Európán belüli, növekvő ifjúsági mobilitás – amit részben az magyaráz, hogy a fiatalok más országokban keresnek munkalehetőséget – olyan jelenség, amelyre kellően oda kell figyelnünk, hogy az a személyes és szakmai fejlődésük szempontjából egyaránt valódi lehetőséget jelentsen a fiatalok számára. E tekintetben az Erasmus+ program fontos szerepet tölthet be abban, hogy a mobilitáson keresztül a fiatalokat nagyobb fokú önállóságra és a társadalmi életben való tevékenyebb részvételre ösztönözze, emellett pedig javítsa a foglalkoztathatóságuk és polgári szerepvállalásuk szempontjából fontos készségeiket és kompetenciáikat;
            
         
            
               8.
            
            
               milyen közös következtetéseket (5) fogadtak el a 2014. október 13–15-én Rómában megrendezett európai uniós ifjúsági konferencia résztvevői (6);
            
         FELISMERVE AZ ALÁBBI FŐ KIHÍVÁSOKAT:
   
            
               9.
            
            
               a gazdasági és társadalmi válságra visszavezethető tényezők – úgymint a jövedelmek csökkenése, a munkahelyhiány és a munkahelyek fokozódó bizonytalansága – együttesen azt eredményezték, hogy a fiatalok nehezebben válnak önállóvá (7);
            
         
            
               10.
            
            
               ezért most megfelelő intézkedéseket és szakpolitikai lépéseket kell kidolgoznunk a fiatalok önállósodásának és felnőtté válásának elősegítésére. Annak érdekében, hogy a fiatalokat felvértezhessük az önállósodáshoz és a társadalmi életben való részvételhez szükséges eszközökkel, nem elég a fiataloknak az oktatásból a munkavállalásba való átmenetét segítő szakpolitikai intézkedések végrehajtása, hanem emellett a kapcsolódó területekkel – például a finanszírozáshoz jutás lehetőségével, az egészség és jóllét, valamint a politikai és polgári szerepvállalás kérdésével – is foglalkoznunk kell;
            
         
            
               11.
            
            
               a fiatalok jogérvényesítésének biztosítása céljából az EU-nak hangsúlyt kell helyeznie többek között az ifjúsági munkanélküliség elleni küzdelemre, az aktív polgári szerepvállalás ösztönzésére és a fiatalok által megszerzett, illetve a munkaerőpiac által megkövetelt készségek és kompetenciák jobb összehangolására, és eközben a színvonalas oktatás előmozdítása, valamint a munkáltatóknak a végzettek készségeiről és kompetenciáiról való jobb tájékoztatása révén lehetővé kell tennie, hogy a fiatalok hozzájáruljanak új munkahelyek fenntartható létrehozásához;
            
         E TEKINTETBEN ÚGY VÉLI, HOGY:
   
            
               12.
            
            
               az ifjúságpolitikát érintően folytatott ágazatközi együttműködés keretében az Unió és a tagállamok – saját hatáskörükön belül eljárva és a szubszidiaritás elvének kellő figyelembevételével – adott esetben intézkedéseket mozdíthatnának elő a következők megvalósítása érdekében:
               
                           —
                        
                        
                           a fiatalok önállóságának és jólétének támogatása, valamint a számos fiatalt érintő diszkrimináció valamennyi formájának a kezelése és megelőzése,
                        
                     
                           —
                        
                        
                           hozzájárulás a fiataloknak a jogaikkal és a jogaik érvényesítésével kapcsolatos tájékoztatásához,
                        
                     
                           —
                        
                        
                           annak támogatása – az ifjúsági szervezetek elismerése révén, amelyek a részvétel és az aktív polgári szerepvállalás fejlesztésének fontos eszközei –, hogy a fiatalok a döntéshozatali folyamatba minden szinten bekapcsolódjanak,
                        
                     
                           —
                        
                        
                           további lépések megtétele annak elismerése irányában, hogy a fiatalkori munkavállalás a részvételt és az önállósodáshoz fontos készségek és kompetenciák megszerzését ösztönző eszköz,
                        
                     
                           —
                        
                        
                           a közösségi életben való részvétel lehetőségeinek és a fiatalok közösségi élethez való hozzájárulásának az ösztönzése, többek között a médián és az információs technológián keresztül, különösen az olyan döntéseket illetően, amelyeknek közvetlen hatása van a fiatalokra,
                        
                     
                           —
                        
                        
                           a médiaműveltséggel és a digitális jártassággal kapcsolatos oktatásnak mint a fiatalok kritikus gondolkodását és aktív polgári szerepvállalását előmozdító eszköznek a támogatása,
                        
                     
                           —
                        
                        
                           az informális és a nem formális tanulás – mint például az önkéntes tevékenységek – keretében szerzett készségek és kompetenciák elismerésének és érvényesítésének a támogatása, valamint a fiatalok polgári, társadalmi és politikai életben való részvételének az előmozdítása;
                        
                     
         FELKÉRI A TAGÁLLAMOKAT, HOGY A SZUBSZIDIARITÁS ELVÉT KELLŐKÉPPEN FIGYELEMBE VÉVE:
   
            
               13.
            
            
               tegyenek lépéseket azoknak az akadályoknak az azonosítása érdekében, amelyek gátolják a fiatalokat a társadalmi és a politikai életben való részvételben, és vegyék fontolóra az ezen akadályok felszámolását szolgáló intézkedések esetleges bevezetését;
            
         
            
               14.
            
            
               igyekezzenek előmozdítani, hogy a fiatalok számára – méltányos bér és szociális védelem mellett – minőségi munkahelyek álljanak rendelkezésre, lehetővé téve ezáltal, hogy önálló, biztonságos és méltóságteljes életet élhessenek;
            
         
            
               15.
            
            
               mozdítsák elő a fiatalok esélyegyenlőségét és a nemek közötti egyenlőséget a fiatalok körében, többek között a társadalmi, a gazdasági és a politikai élet területén is. Mérlegeljék olyan lépések megtételét, amelyek annak biztosítására irányulnak, hogy a fiatalok össze tudják hangolni a munkát és a magánéletet;
            
         
            
               16.
            
            
               hozzanak a korai iskolaelhagyás csökkentését célzó megelőző és intervenciós intézkedéseket, mindenekelőtt dolgozzanak ki olyan szakpolitikákat, amelyek célja egyenlő lehetőségek biztosítása a színvonalas oktatásban való részvételhez, és amelyek célzott támogatást kínálnak az iskolai környezet javításához. Emellett tenni kell azon akadályok felszámolása érdekében is, amelyek gátolják a fiatalokat abban, hogy az oktatás keretében maximálisan kiaknázzák a bennük rejlő potenciált;
            
         
            
               17.
            
            
               az ifjúsági munka értékéről szóló tanulmány (8) megállapításait is figyelembe véve mozdítsák elő az ifjúsági munkát, hiszen az alapvető eszköze annak, hogy a fiatalok saját kezdeményezéseket dolgozhassanak ki, és könnyebb legyen számukra a felnőtté válás;
            
         
            
               18.
            
            
               vegyék fontolóra az olyan szociális lakhatási programok (9) kidolgozásának a támogatását, amelyek mindenekelőtt az alacsony jövedelmű fiatalokat, például a hallgatókat, gyakornokokat és a munkanélküli fiatalokat célozzák;
            
         
            
               19.
            
            
               mérlegeljék, hogy miként lehetne előmozdítani a fiatalok vállalkozási terveinek támogatását célzó programok létrehozását;
            
         
            
               20.
            
            
               támogassák olyan ifjúságbarát tájékoztatási szolgálatok létrehozását, amelyek segíthetik a fiatalokat a jogaik érvényesítésével kapcsolatos tájékozódásban;
            
         
            
               21.
            
            
               támogassák a fiatalok hozzáférését a kulturális élethez, hogy ezáltal hozzásegítsék őket ahhoz, hogy hozzájárulhassanak egy összetartóbb társadalom létrejöttéhez;
            
         FELKÉRI A TAGÁLLAMOKAT ÉS A BIZOTTSÁGOT, HOGY SAJÁT HATÁSKÖRÜKÖN BELÜL ELJÁRVA ÉS A SZUBSZIDIARITÁS ELVÉNEK KELLŐ FIGYELEMBEVÉTELÉVEL, TOVÁBBÁ TISZTELETBEN TARTVA, HOGY AZ IFJÚSÁGPOLITIKA A TAGÁLLAMOK FELADATKÖRÉBE TARTOZIK:
   
            
               22.
            
            
               továbbra is fordítsanak erőforrásokat a fiatalok önállósodásának előmozdítására, méghozzá az ifjúságpolitikák és az ifjúsági munka támogatása és fejlesztése révén, és adott esetben megfelelő támogatást és finanszírozást biztosítva a független és ifjúsági/fiatalok vezette szervezeteknek;
            
         
            
               23.
            
            
               mozdítsák elő azt az elvet, mely szerint a fiatalok önállósága és részvétele fontos szempont, amelyet az EU társadalmi és gazdasági stratégiáinak kidolgozása során nem szabad elhanyagolni;
            
         
            
               24.
            
            
               a már meglévő hálózatokat is felhasználva támogassák az olyan kampányokat és oktatási programokat, amelyek célja az emberi jogokkal (köztük a polgári és politikai jogokkal, a gazdasági jogokkal, a szociális jogokkal és a kulturális jogokkal) kapcsolatos ismeretek bővítése, illetve amelyek arra vonatkozóan terjesztenek ismeretet, hogy a fiatalok miként gyakorolhatják teljes körűen e jogokat. E tekintetben különös figyelmet kell fordítani a hátrányos helyzetű fiatalokra;
            
         
            
               25.
            
            
               mozdítsák elő az Erasmus+ program keretében biztosított meglévő lehetőségek kihasználását, a tanárok és ifjúságsegítők számára az emberi jogok (köztük a polgári és politikai jogok, a gazdasági jogok, a szociális jogok és a kulturális jogok) területéhez kapcsolódóan biztosított képzést is beleértve, hogy ezáltal saját oktatási és képzési létesítményeikben multiplikátorhatást fejthessenek ki;
            
         
            
               26.
            
            
               gondoskodjanak az uniós ifjúsági munkaterv mielőbbi végrehajtásáról tényleges, ágazatokon átívelő együttműködés révén;
            
         
            
               27.
            
            
               az ifjúsági garanciát a tagállami strukturális reformok előmozdítására és a bevált gyakorlatok tagállamok közötti cseréjének elősegítésére szolgáló eszközként használják fel, különösen ami az arra vonatkozó gyakorlatokat illeti, hogy a tagállamok miként követik nyomon a garancia végrehajtását a fiataloknak az oktatásból a munka világába történő átmenetéhez kapcsolódóan;
            
         
            
               28.
            
            
               a jelenlegi struktúrák keretei között hozzanak létre egy olyan, a bevált gyakorlatok megosztására szolgáló mechanizmust, amelynek célja a fiatalok helyzetének elemzése és megvitatása önállóságuk, a civil társadalomban való részvételük és jóllétük szempontjából, továbbá minden szinten hajtsák végre a szükséges fejlesztéseket;
            
         FELKÉRI AZ IFJÚSÁGI SZERVEZETEKET ÉS AZ ÉRDEKELT FELEKET ARRA, HOGY:
   
            
               29.
            
            
               teljes körűen aknázzák ki az Erasmus+ program által kínált lehetőségeket és népszerűsítsék a programot annak érdekében, hogy a fiatalokat megfelelő készségekkel és kompetenciákkal vértezzék fel, ezáltal támogatva önállósodásukat és arra ösztönözve őket, hogy aktívan vegyenek részt a társadalomban;
            
         
            
               30.
            
            
               tájékoztassák a fiatalokat jogaik érvényesítésének lehetőségéről általánosságban, illetve konkrétan a tevékenységeikkel összefüggésben, továbbá hozzanak létre konkrét kezdeményezéseket – például tájékoztatási szolgálatokat – a fiatalok jogérvényesítésével és önállósodásával kapcsolatos ismeretek terjesztésére;
            
         FELKÉRI A BIZOTTSÁGOT, HOGY:
   
            
               31.
            
            
               a megújult keret eszközein keresztül elemezze a helyzetet és a fiatalok előtt álló, a jogaik érvényesítését gátló akadályokat, mégpedig a tagállamok önkéntes hozzájárulásai alapján, továbbá szakértőket, döntéshozókat, valamint az ifjúsági és egyéb civil társadalmi szervezetek képviselőit is bevonva a folyamatba. Ezenfelül ezt az elemzést rendszeresen felül kell vizsgálni, hogy a tagállamok megoszthassák egymással a tapasztalataikat és a bevált gyakorlatokat;
            
         
            
               32.
            
            
               erősítse meg az ifjúsági politikára vonatkozó, ágazatokon átívelő megközelítést, és gondoskodjon arról, hogy figyelembe vegye a fiatalok jogérvényesítésének lehetőségét a szakpolitikai intézkedések és programok kidolgozásakor, mindenütt, ahol ez releváns;
            
         
            
               33.
            
            
               az európai ifjúsági portálon keresztül hívja fel a figyelmet a fiatalok részvételével kapcsolatos kérdésekre, ideértve az önállóvá válás és a jogérvényesítés kérdését is;
            
         
            
               34.
            
            
               javasoljon olyan lehetséges intézkedéseket, amelyek célja a fiatalok demokratikus életben való részvételének ösztönzése Európában. E tekintetben figyelembe kell venni az Európa Tanács által végzett munkát, valamint az Európai Bizottság és az Európa Tanács között az ifjúságpolitika terén fennálló partnerséget;
            
         
            
               35.
            
            
               vegye figyelembe a társadalmi befogadással kapcsolatos, folyamatban lévő munkát, amely az Európai Bizottság és az Európa Tanács között az ifjúságpolitika terén fennálló partnerség elfogadott keretei között zajlik, és amelynek középpontjában a fiatalok megszólítása, a szociális jogok érvényesítése, valamint az idegengyűlölet és a megkülönböztetés új formái elleni küzdelem áll.
            
         
      (1)  A Tanács és a tagállamok kormányainak a Tanács keretében ülésező képviselői által elfogadott állásfoglalás az uniós ifjúsági munkatervről (2014/C 183/02).
   
      (2)  Az EUROFOUND tanulmánya – „NEET-fiatalok – nem foglalkoztatott, oktatásban és képzésben nem részesülő fiatalok: Jellemzők, költségek és szakpolitikai válaszlépések Európában” – http://www.eurofound.europa.eu/publications/htmlfiles/ef1254.htm
   
      (3)  „A 15–29 éves fiatalokra vonatkozó leíró statisztikák azt mutatják, hogy a nem foglalkoztatott, oktatásban és képzésben nem részesülő fiatalok a fiatal lakosság egyéb szegmenseivel összehasonlítva lényegesen kevésbé vesznek részt a politikában” (Az EUROFOUND tanulmánya: „NEET-fiatalok – nem foglalkoztatott, oktatásban és képzésben nem részesülő fiatalok: Jellemzők, költségek és szakpolitikai válaszlépések Európában”, 95. o.) – http://www.eurofound.europa.eu/publications/htmlfiles/ef1254.htm
   
      (4)  A fiatalok csak akkor tudnak önállóvá válni, ha megkapják a szükséges támogatást, illetve hozzáférnek az ahhoz szükséges forrásokhoz és lehetőségekhez, hogy a függetlenedés mellett dönthessenek, saját maguk irányíthassák életüket, teljes értékű társadalmi és politikai szerepet vállalhassanak a mindennapi élet valamennyi területén, és önálló döntéseket hozhassanak. A fiatalok önállósodási képessége nem csupán a munka világára vonatkozik, hanem magában foglalja azon képességüket is, hogy kibontakoztassák a bennük rejlő potenciált, saját döntéseket hozzanak és önálló életet éljenek, birtokában azoknak az eszközöknek, amelyek segítségével képesek kritikus szemmel és tevékenyen részt venni az őket körül vevő közösség társadalmi, politikai és gazdasági életében.
   
      (5)  14429/14.
   
      (6)  E közös következtetéseket a Rómában megrendezett európai uniós ifjúsági konferencia során fogadták el; e konferencia a csoportos elnökség országai által – az Európai Bizottság támogatásával – szervezett visszatérő informális esemény, amely szerves részét képezi annak a strukturált párbeszédnek, amelyet a Tanács az ifjúságpolitika terén folytatott európai együttműködés megújított keretéről szóló állásfoglalás (2009/C 311/01) és a fiatalok társadalmi befogadására is kiterjedő strukturált párbeszéd folyamatának áttekintéséről szóló állásfoglalás (2014/C 183/01) révén fogadott el.
   
      (7)  http://www.eurofound.europa.eu/publications/htmlfiles/ef1404.htm
   
      (8)  „Fiatalokkal dolgozni: az ifjúsági munka értéke az Európai Unióban” (Európai Bizottság, 2014 – http://ec.europa.eu/youth/library/study/youth-work-report_en.pdf).
   
      (9)  A helyi önkormányzatok által biztosított olyan lakhatási megoldások, amelyek csekély összegekért bérelhetők.